Title: Príloha č
Author: JUDr. Bohuslav HARVIĽAK
Last saved by: spano
Company: ŠVS SR

Príloha č. 5
k nariadeniu vlády č. .../2003 Z. z.

Dodatočné požiadavky na cestné dopravné prostriedky používané na prepravu domácich nepárnokopitníkov, hovädzieho dobytka, domácich oviec, domácich kôz a ošípaných pri cestách presahujúcich osem hodín

Ak sa prekročí doba ôsmich hodín, ustanovená v prílohe č. 2., kapitola č. VII. bod 2.,  musia cestné dopravné prostriedky použité na prepravu domácich nepárnokopytníkov, hovädzieho dobytka, domácich oviec, domácich kôz a ošípaných spĺňať tieto dodatočné požiadavky: 

1. Podstielka
Okrem ustanovenia prílohy č. 2 kapitola I. časť A. bod 15 musí byť zvieratám zabezpečená vhodná podstielka, ktorá zabezpečuje
a)	pohodlie zvierat; množstvo podstielky môže značne kolísať v závislosti od druhu a počtu prepravovaných zvierat, od dĺžky cesty a od počasia,
b)	primerané pohltenie a rozptýlenie moču a trusu.

2. Kŕmenie
Vzhľadom na druh a kategóriu prepravovaných zvierat a dĺžku cesty uvedené v prílohe č. 2 kapitola VII. bod 4., musia byť zvieratá počas cesty kŕmené, pričom sa uplatnia tieto požiadavky
a)	cestný dopravný prostriedok musí viesť dostatočné množstvo vhodného krmiva na zabezpečenie požiadaviek prepravovaných zvierat na krmivo počas cesty,
b)	krmivo musí byť počas cesty chránené pred vplyvmi počasia ako i pred kontamináciou, zvlášť pred kontamináciou prachom, pohonnými hmotami, výfukovým plynom a močom a trusom zvierat,
c)	špecifické vybavenie (žľaby, nádrže, alebo akékoľvek iné vhodné prostriedky na distribúciu krmiva), ktoré je nevyhnutné požívať na kŕmenie zvierat, prepravované v dopravnom prostriedku, musí byť dezinfikované po každej ceste,
d)	vybavenie používané podľa písmena c), musí byť konštruované tak, aby neporanilo zvieratá a mohlo byť v prípade potreby pripevnené k určitej časti vozidla, aby sa predišlo prevrhnutiu; ak je vozidlo v pohybe a ak sa vybavenie nepoužíva, musí byť skladované v časti dopravného prostriedku oddelenej od zvierat.

3. Prístup
Vozidlá používané na prepravu zvierat musia byť tak vybavené, aby bol kedykoľvek možný prístup ku všetkým prepravovaným zvieratám aby mohli byť skontrolované a mohla im byť poskytnutá primeraná starostlivosť vrátane kŕmenia a napájania.

4. Vetranie
a) vozidlo musí byť vybavené primeraným vetracím systémom zabezpečujúcim trvalú pohodu prepravovaných zvierat, pričom sa do úvahy berú tieto kritéria
1.	plánovaná cesta a jej dĺžka,
2.	konštrukcia použitého vozidla (otvorené alebo uzavreté),
3.	vnútorná teplota a vonkajšia teplota vyplývajúca z poveternostných podmienok, ktoré sa môžu vyskytnúť počas plánovanej cesty,
4.	špecifické fyziologické potreby rôznych druhov prepravovaných zvierat,
5.	hustota naložených zvierat ustanovená v prílohe č. 2 kapitola VI a voľný priestor nad zvieratami,
b) vetrací systém musí byť naprojektovaný tak, aby
1.	mohol byť použitý kedykoľvek, keď sú zvieratá vo vozidle, nezávisle od toho, či stojí alebo je v pohybe,
2.	zabezpečil dostatočnú cirkuláciu neznečisteného vzduchu pri minimálnej výmene vzduchu 10 m^3 za hodinu na každých 100 kg živej hmotnosti prepravovaných zvierat,
c) na splnenie požiadaviek podľa písmen a) a b) musí prevádzkovateľ bez obmedzenia voľnosti pohybu zvierat zabezpečiť
1.	nútený ventilačný systém alebo
2.	ventilačný systém, ktorý zaručuje, že pre všetky zvieratá umiestnené vo vozidle môže byť udržiavaná teplota v rozpätí od 5°C do 30°C, s toleranciou +5°C v závislosti od vonkajšej teploty; tento systém musí byť vybavený vhodným monitorovacím zariadením, ktoré je možné kontrolovať v kabíne z miesta vodiča.

5. Pohyblivé prepážky
Vozidlo musí byť vybavené prepážkami tak, aby mohli byť vytvorené oddelené priestory. Prepážky musia byť konštruované tak, aby mohli byť umiestnené v rôznych polohách tak, aby veľkosť oddelení mohla byť prispôsobená špecifickým požiadavkám a typu, veľkosti a počtu zvierat.

6. Zásobovanie vodou
Vozidlo musí byť vybavené prípojkou na pripojenie na vodný zdroj počas zastávok. 
Vozidlo musí byť vybavené pevným alebo prenosným zariadením vhodným pre rôzne druhy zvierat, napríklad žľaby, misy alebo napájačky, za účelom napojenia zvierat na palube vozidla. Tieto zariadenia musia byť tak navrhnuté, aby sa zvieratá nemohli poraniť.
Vozidlá prepravujúce ošípané musia byť v závislosti od ich kapacity, počtu prepravovaných zvierat a plánovaných zastávok počas cesty, opatrené jedným alebo viacerými zásobníkmi na vodu s dostatočnou kapacitou tak, aby zvieratá mohli počas cesty piť podľa ich chuti. Tieto nádrže musia byť konštruované tak, aby mohli byť vypustené a vyčistené po každej ceste a musia byť opatrené systémom umožňujúcim kontrolu hladiny vody a doplnenie počas cesty pri každej vhodnej príležitosti. Nádrže musia byť spojené s napájacími zariadeniami vo vnútri oddelení dobre pomocou dobre fungujúceho systému tak, aby ošípané mali možnosť sa kedykoľvek napiť. Naviac s uvedeným systémom môže byť súčasne použitý sprejovací systém na vlhčenie ošípaných.